"Obda sal-Mewt tas-Salib" – Prayer Cafè: 13 ta' Marzu 2015 Il-laqgħa Prayer Cafe ta' lbierah 13 ta' Marzu bdejniha billi tlabna lill-Ispirtu s-Santu bit-Talba tal-Moviment Kerygma, u tlabnih jinżel fuqna u jħeġġiġna biex b'egħmilna u ħidmietna nkomplu nxandru l-Kelma t'Alla. Wara nqara l-vanġelu tal-Ħadd li ġej mehud minn Ġwanni 3:14-21. Dawn huma xi punti u riflessjonijiet li qsamna flimkien waqt il-laqgħa dwar dan il-qari. Fil-vanġelu tal-Ħadd li ġej naraw lil Kristu bħala 'l Mose l-ġdid. "Kif Mose refa' s-serp fid-deżert, hekk jeħtieġ li jkun merfugħ Bin il-bniedem" Fl-Ezodu nsibu li waqt li l-Lhud kienu fi triqthom fid-deżert lejn l-art mwegħda, daru għalihom is-sriep u Mose staqsa lil Alla x'setgħa jagħmel biex isalva lil min jiġi migdum. Alla kien qallu jdewweb ram forma ta' serp fuq zokk u kull min jiġi migdum u jħares 'l fuq lejn dan is-serp kien ifieq. Filwaqt li Mose kien il-mexxej tal-poplu Lhudi fi triqthom lejn l-art mwegħda, Kristu hu l-mexxej tagħna l-fidili tal-prezent u l-futur. KRISTU ġie maqtul u mdendel fuq is-salib. Aħna llum ukoll niġu migduma mis-sriep – Is-sriep tal-llum huma d-dnubiet li d-dinja tridna nwettqu u biex nevitawhom jew biex insalvaw minnhom irridu nħarsu lejn Kristu mdendel fuq is-salib bħalma l-Lhud kienu jħarsu lejn l-forma tas-Serp magħmul mir-ram. Hawn issemma kif waqt vista lill- anzjani mixħutin f'qiegħ ta' sodda, ssib min jgħidlek "Għandi 'l Alla għandi kollox" . Mhix frazi faċli biex ngħidu b'konvinzjoni u twemmin meta tkun għaddej minn tbatija. Iżda meta nħarsu u nimmeditaw (speċjalment f'dan iż-żmien tar-Randan) lejn Ġesu-Bin il-bniedem stess msallab; kif nistgħu nistennew li aħna ma jkollniex biċċa minn dan is-salib? Ġie tradut Hu – Bin Alla! Jekk tradew lil Iben Alla nista' nippretendi li jien ma niġix traduta ukoll? Dan il-ħsieb nirreferu għalih f'ħafna mumenti f'ħajjitna, meta niġu traduti minn ħbieb, minn kollegi tax-xogħol, saħansitra minn żwieġna/martna – mumenti iebsa – u f'mumenti bħal dawn nistgħu niddispraw jekk ma nħarsux lejn Kristu msallab fuq s-Salib . Fl-ittra ta' San Pawl lill-Fillipin naqraw hekk: "Ġesù li għad li kellu n-natura ta' Alla, ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta' lsir; sar jixbah lill-bnedmin, u deher minn barra bħala bniedem; ċekken lilu nnifsu, billi obda sal-mewt, anzi sal-mewt tas-salib ." Il-ħsieb li aħna rridu nsalvaw irid ikun dejjem fuq moħħna. Ta' bnedmin li aħna ninġibdu minn dak li toffrilna d-dinja. Fid-dinja tal-llum aħna bbumbardjati bir-riklami – mit-TV , revisti, gazzetti ..u dawn ma joffrulniex il-fidi iżda jiġġeneraw id-dnub; għalhekk irridu nduru lejn Ġesu msallab sabiex neħilsu mid-dnub. Aħna m'aħniex maħluqin għad-dnub iżda Alla ħalaqna biex ingawdu miegħu iżda din ir-relazzjoni tkissret bid-dnub. Għadda ż-żmien u ġie Kristu fid-dinja u tagħna l-possibilta li nerġgħu nibnu l-ħbiberija miegħu. Il-ħsieb li aħna rridu nsalvaw irid ikun dejjem fuq moħħna. Per ezempju biex immorru minn post għal ieħor nistgħu ngħaddu minn diversi direzzjonijiet – aħna fil-ħajjitna wkoll kulħadd għandu triqtu xi jwettaq – l-vokazzjoni tiegħu x'jgħix – min ta' miżżewweġ, min ta' għażeb/xebba, min ta' reliġjuz , hawn anke min jagħzel jibqa' d-dar jieħu ħsieb l-ġenituri. Ilkoll għandna l-mixja tagħna biex naslu għal punt komuni dik tas-salvazzjoni. U dan nistgħu nagħmluh billi Ġesu Kristu miet għalina u reġa' fetħilna l-bibien tal-ġenna. HEMM irridu naslu. Għal hemm nħlaqna. BISS it-toroq se jkun fihom is-slaleb. U hawn ukoll irridu ndawru l-ħarsa tagħna lejn Ġesu msallab. Kieku Ġesu miet mewta komda kieku t-tbatija titlef mis-sinjinifikat tagħha. Hawn membru fakkarna fi storja li ġġib lil kulħadd iġorr salib. Wieħed raġel beda jitlob 'l Alla biex iċċekkinlu s-salib tiegħu u hekk sar għal tlett darbiet talab li jitnaqqaslu s-salib u kull darba jiċkien. Iżda mbagħad ġara li waslu f'punt li riedu jaqbzu minn irdum għal ieħor u filwaqt li dawk li baqgħu jġorru s-salib tagħhom uzaw is-salib tagħhom bħala pont dak li kien ċkienlu s-salib sab li s-salib tiegħu kien ċċekken wisq biex jasal għan naħa l-oħra u hekk kellu jieqaf milli jkompli triqtu. Għandna niftakru li Alla ma jagħtiniex aktar milli nifilħu. Il-knisja tgħallimna ukoll li t-tbatija ta' din il-ħajja tippurifikana u tnaqqsilna ż-żmien tagħna fil-purgatorju. Is-slaleb li niltaqgħu magħhom jistgħu jkunu l-mezz li aħna nersqu lejn il-Mulej. U għalhekk il-Knisja ma taqbilx mal-EUTANASIA. Il-Laqgħa spiċċat permezz ta quote: Kristu ġie biex jagħtina d-dawl iżda aħna nagħżlu li nibqgħu fid-dlam għalhekk meta jiġu mumenti ta' dlam fuqna iridu nagħmlu sforz ħalli ma nibqgħux fid-dlam – fil-qtiegħ il-qalb – iżda nixgħelu dik ix-xemgħa żgħira – li terġa tagħtina t-tama u nagħmlu l-qalb. Wara intalbet it-Talba tal-Missierna. Filwaqt li nirringrazzjak li għoġbok taqra dan il-blog, nistiednek biex ġimgħa oħra tkun prezenti magħna fil-laqgħa PRAYER CAFE fiċ-centru tal-Moviment Kerygma, Kunvent tad-Dumnikana, r-Rabat fis-7 ta' filgħaxija wara l-quddiesa tas-6.30pm. Narawk! Aħna Nagħmlu Frott? – Prayer Cafè: 20 ta' Marzu 2015 » « Esperjenza Ġesù – Irtir Randan 2015
"Obda sal-Mewt tas-Salib" – Prayer Cafè: 13 ta' Marzu 2015